Ο **Γιώργος Σεϊταρίδης** (Αθήνα, 19 Σεπτεμβρίου 1975) είναι Έλληνας ηθοποιός

Βιογραφικό
----------

Γεννήθηκε το 1975 στον Πειραιά όπου και μεγάλωσε. Τελειώνοντας το σχολείο εγκαταστάθηκε στο Λονδίνο όπου ξεκίνησε τις σπουδές του ως μηχανολόγος-ναυπηγός. Λίγα χρόνια μετά αποφάσισε να εγκαταλείψει τις σπουδές του και να ασχοληθεί με την υποκριτική επιστρέφοντας στην Ελλάδα. Εκεί σπούδασε στην Ανωτέρα Δραματική Σχολή Ίασμος του Βασίλη Διαμαντόπουλου.

Έκανε την πρώτη του εμφάνιση στην τηλεόραση στη σατιρική σειρά *Δέκα Μικροί Μήτσοι* του Λάκη Λαζόπουλου το 2002. Ακολούθησαν διάφορες συμμετοχές στο θέατρο ενώ το 2005 έκανε το κινηματογραφικό του ντεμπούτο, με πρωταγωνιστικό ρόλο, στην κωμωδία του Νίκου Περάκη *Λούφα και παραλλαγή: Σειρήνες στο Αιγαίο* στο ρόλο του Χάμπου Παρλαβάτζα. Έγινε ιδιαίτερα γνωστός στο ευρύ κοινό τη σεζόν 2006-2007 με το ρόλο του *Νώντα Περιστερόπουλου* στο δεύτερο κύκλο της κωμικής σειράς *Singles* στο Mega Channel. Εκεί συμπρωταγωνίστησε μαζί με τη Μαρία Σολωμού, τη Σάννυ Χατζηαργύρη, τον Άρη Σερβετάλη και τον Σωκράτη Πατσίκα έχοντας παρουσία μόνο σε αυτόν τον κύκλο της σειράς. Τη περίοδο 2007-2008 πρωταγωνίστησε μαζί με τη Λίνα Σακκά στη ρομαντική κομεντί *Γοργόνες* στο Mega Channel υποδυόμενος ένα ψαρά τον Κωνσταντή που ερωτεύεται μία γοργόνα. Παράλληλα έκανε guest εμφανίσεις στις σειρές *Μπαμπά μην τρέχεις* και *Safe Sex TV Stories*. Ακολούθησε η κωμική σειρά *7 Ζωές* στον ANT1. Το 2011 συνεργάστηκε και πάλι με τον Νίκο Περάκη στην κωμωδία *Λούφα και παραλλαγή: Σειρήνες στη στεριά*.

Από το 2011 ζει μόνιμα στο Πήλιο όπου ασχολείται με αγροτικές παραγωγές (όπως μελισσοκομία) ενώ δεν ασχολείται πλέον με την υποκριτική.

Προσωπική ζωή
-------------

Έχει κάνει δύο γάμους. Ο πρώτος διήρκησε από το 2005 μέχρι το 2008 και ήταν με την Τουρκάλα μοντέλο Τουχτσέ Καζάζ, με την οποία γνωρίστηκαν στα γυρίσματα της ταινίας Λούφα και παραλλαγή: Σειρήνες στο Αιγαίο ενώ ο δεύτερος έγινε το 2017 με την επίσης ηθοποιό Όλγα Θανασσιά.

Φιλμογραφία
-----------

### Τηλεόραση

| Έτος | Τίτλος | Κανάλι | Ρόλος | Σημειώσεις |
| --- | --- | --- | --- | --- |
| 2002 | Δέκα Μικροί Μήτσοι | MEGA |  |  |
| 2006 | Το Κόκκινο Δωμάτιο | MEGA | Ρομέο | Επεισόδιο: "Λίγο πιο Νωρίς Λίγο πιο Αργά" |
| 2006-2007 | Singles 2 | MEGA | Νώντας Περιστερόπουλος | Πρωταγωνιστικός ρόλος |
| 2007-2008 | Γοργόνες | MEGA | Κωνσταντής Μπικιάρης | Πρωταγωνιστικός ρόλος |
| 2008 | Safe Sex TV Stories | MEGA | Νίκος | Επεισόδιο: "Δίδυμος με ωροσκόπο Παρθένο" |
| Μπαμπά μην τρέχεις | MEGA | Ο Ίδιος | 1 επεισόδιο |
| 2008-2009 | 7 Ζωές | ANT1 | Γιάννης Περδίκης | Πρωταγωνιστικός ρόλος |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2005 | Λούφα και παραλλαγή: Σειρήνες στο Αιγαίο | Χάμπος Παρλαβάτζας |
| 2007 | Πρώτο βραβείο | ληστής |
| 2011 | Λούφα και παραλλαγή: Σειρήνες στη στεριά | Χάμπος Παρλαβάτζας |

Παραπομπές
----------

1. ↑  «Σεϊταρίδης: H αστρολόγος μου με συμβούλεψε να γίνω ηθοποιός». *reader.gr*. 2013-02-18.. Ανακτήθηκε στις 2013-02-18. [*νεκρός σύνδεσμος*]
2. ↑  «Ο ηθοποιός Γιώργος Σεϊταρίδης, που κάνει πια επιλεκτικές εμφανίσεις, συγκατοικεί στο Πήλιο με την νέα του αγαπημένη, Ολγα». *dete.gr*. 2016-01-01.. Ανακτήθηκε στις 2016-01-01. [*νεκρός σύνδεσμος*]
3. ↑  «O ηθοποιός Γιώργος Σεϊταρίδης έκανε μελίσσια και μένει μόνιμα στο Πήλιο [εικόνες»]. *iefimerida.gr*. 2016-09-07.. Ανακτήθηκε στις 2016-09-07.